คลังเข้มรีดภาษีรถเกรย์มาร์เก็ต
สั่งสรรพากรรีดภาษีรถหรูจากผู้นำเข้าอิสระ
11 ธ.ค. 2555

สั่งสรรพากรรีดภาษีรถหรูจากผู้นำเข้าอิสระ
นายรังสรรค์ ศรีวรศาสตร์ รองปลัดคลัง ด้านภารกิจจัดเก็บรายได้ กล่าวว่า นายทนุศักดิ์ เล็กอุทัย รมช.คลัง ได้เรียก 3 กรมภาษี ได้แก่ กรมศุลกากร กรมสรรพสามิต และกรมสรรพากร หาแนวทางการเก็บภาษี ผู้ประกอบการนำเข้ารถยนต์อิสระ (เกรย์มาร์เก็ต) โดยให้กรมสรรพากรเรียกบริษัททั้งหมดมาตรวจสอบว่ามีการเสียภาษีเงินได้แต่ละปีถูกต้องหรือไม่
“เกรย์มาร์เก็ตนำเข้ารถยนต์มาถูก โดยสำแดงราคาต่ำกว่าเป็นจริงเพื่อเสียภาษีน้อย และมาขายรถในราคาแพง เท่ากับว่าบริษัทต้องมีกำไรมาก ดังนั้นควรต้องเสียภาษีเงินได้นิติบุคคลสูงด้วย” นายรังสรรค์ กล่าว
นายรังสรรค์ กล่าวว่า การหามาตรการเพิ่มเติมเก็บภาษีเพิ่มครั้งนี้ เพราะเห็นว่าการปรับเพิ่มราคานำเข้ารถยนต์ของเกรย์มาร์เก็ตที่ผ่านมายังไม่สอดคล้องกับความเป็นจริง โดยมีการเก็บภาษีนำเข้าได้เพิ่มขึ้นไม่กี่สิบล้านบาทเท่านั้น ขณะที่การนำเข้ารถยนต์เกรย์มาร์เก็ตไม่ต่ำกว่าปีละ 1 หมื่นคัน ซึ่งเป็นรถราคาแพงไม่ต่ำกว่า 23 ล้านบาท เป็นมูลค่ารวมกันไม่ต่ำกว่า 2-3 หมื่นล้านบาทต่อปี
อย่างไรก็ตาม การให้กรมสรรพากร ไปเก็บภาษีก็พบปัญหาว่า ผู้ประกอบการเกรย์มาร์เก็ตได้ตั้งบริษัทนอมินีขึ้นมาจำนวนมาก เพื่อรับซื้อรถกันเป็นทอดเพื่อสร้างรายจ่ายให้มากขึ้น ทำให้การขายได้กำไรและเสียภาษีน้อย
ดังนั้น กรมสรรพากรจะต้องตรวจสอบเส้นทางเงินของบริษัทเกรย์มาร์เก็ตทั้งหมด หากพบว่ามีการตั้งบริษัทเชิดขึ้นมาเพื่อสร้างรายจ่ายเป็นเท็จ กรมสรรพากรก็สามารถประเมินภาษีกับบริษัทที่ขายแท้จริงได้ 
นายรังสรรค์ กล่าวว่า การให้กรมสรรพากรเก็บภาษีบริษัทเกรย์มาร์เก็ต ไม่ได้ต้องการเพิ่มรายได้ให้กับรัฐบาล แต่ต้องการให้มีการดำเนินการให้ถูกต้อง เป็นธรรมกับผู้เสียภาษีในระบบที่นำรถยนต์เข้ามาและสำแดงราคาถูกต้อง
แหล่งข่าวกระทรวงการคลัง เปิดเผยว่า การแก้ปัญหาบริษัทเกรย์มาร์เก็ตสำแดงราคารถนำเข้าต่ำกว่าเป็นจริงเป็นเรื่องที่แก้ไขได้ยาก เพราะผู้ประกอบการส่วนใหญ่มีนักการเมืองอยู่เบื้องหลัง